Cherpan: Manis Abis Rampang Dibuai
Tusun ke-4 “ENDA aku nemu tuan,nya bepanggai ba nuan empu enggau ba runding Mr. Chong”, ku Wai.  Mr. Chong lalu bisi engkebut nyepi diri disebut nama. “Ku aku manah Mr. Apat mai Teddy enggau nuan lalu ni daya nuan enggau iya laban peda aku anak enggau bini nuan nadai jalai nyaga iya. Peda aku iya enggai rari ari baruh rumah Pengetua nya.  Sehari nya enda nemu kebuah, lebuh iya lepas iya lalu belanda enda temu tuju. Nyangka iya ngiga nuan. Maya nya mih nyangka iya bisi kena tegu Atun lalu ngengar. Gamal iya ukai sengaja deka ngetup laban iya enda ngerekak,” ku Mr. Chong. Apat nyau sendat seput. Enti dibai, kini mai lalu kati ku mai lalu dini endur ngibun. Enti ditinggal, bala bini anak iya munyi ku Mr. Chong enda teintuka iya. Enda alah nyau ngigit mayuh agi orang. Tusah agi ila ku ati Apat. Iya nyau ngesuh. “Enti bisi opis veterina ditu, bisi ga runding,” ku Apat ti berundingka jalai siti ti enda manah laban nadai nemu jalai bukai. Apat nyau peluh tubuh sereta kaki jari. “Nya mih, aku bisi ga runding nya tang ga chara nya tusah,” ku Mr. Chong. “Nambahka nya, aku pan nadai ulih limpang lama,”ku Apat. Runding nyau puntul.Pemutus pasal nama utai ti deka dikereja enggau tudah Teddy tak nadai mayuh pilih. Tak tusah berunding. Dikuing ke kiba enda ngena. Diputar ke kanan enggai nyadi. Duduk diachuk tuga, bediri terentuk pala. Nama penyadi tu ku ati Apat. Puas ke berunding, Apat kediri mih ti berunding.Nadai orang bukai ngaga pemutus. Enti ditanya ngagai bini anak, tetap sida enda besetuju.“Eh,tusah…Enti baka nya kati enti nuan nulung aku? Nuan mih ngereja iya,” ku Apat. Wai mereti. Deka iya enda nyanggup, iya sinuka tuan iya Mr. Apat. Ati iya lembau baka ke bebalaska anak iya ke udah kena ketup. Runding iya ingatka senyata iya bisi di rumah. Sinu bendar ati iya. Mr. Chong besetuju. Sida tiga nya mih nyadi akim.Nasit Teddy ba jari tuan iya empu, ba Mr. Chong ke nyaga pengelikun bala nembiak sekula enggau ba tukang masak ke talukka Mr. Apat. Ba pengingat iya Mr. Apat mayuh nulung iya. Mr. Apat nadai sempat madah ngagai bala bini anak iya. Dipadah pan nadai mih ulih nukar pemutus Mr. Apat enggau Mr.Chong. Sida tiga beserara enda bemunyi. Pengetua pulai ngagai opis iya. Apat pulai ngagai baruh rumah iya lalu beratika tudah Teddy. Nukung ba kaki tangga. Peluh iya nyau ngemasahka baju iya. Wai lalu nyendiaka diri deka bejalaika pengawa iya. Sebedau beserara, Apat sempat berandau betelai enggau Wai. Hari bisi belabuh beberis ngalih hari nya. Laban hari agi terit panas bisi dipeda anak raja tumbuh baka bengkung besai ari atas puting padang main bul. Apat murus-murus sereta nyium muaTeddy. Teddy nadai nemu ulu ili nyau nyium-menyium lalu nilat menilat. Tentu ku ati iya tuan iya gagaka iya laban lelengau. Apat niki ngagai sida sebilik lalu ngeluluka nadai apa nama deka nyadi. Iya madahka diri deka pulai hari siti laban ngalih hari nya nadai agi ekpres dikena iya pulai. Sida baka ken emu lalu bela enda berani nanya pasal Teddy. Wai bejalai belubah-lubah nuju Teddy lalu ngingkaska tali Teddy ari pun tiang, senyata iya disandik iya. Teddy ngelaban enggai nitihka tunga Wai mai iya. Nyau kelama baru iya nitih. Wai mai iya ngagai ujung padang tunga ngagai alai ti dikira Wai patut sereta manah. Sida Apat menyanak tekenyit ninga letu senapang sekali ditangkanka enggau kaing pandak. Sida nemu penusah besai udah nuntung tudah Teddy tang sida nadai berandauka nya. Maya nya rebut bepuput.Hari tak bebali petang lalu deka kabut. Ati Apat luluh. Perut iya engkual. Peluh nyau perebujuh di selampur tubuh iya. Iya ngasaika diri udah ngereja penyalah pemadu besai. Iya ti patut nyaga Teddy, iya mega ke ngelabuhka ukum ba jelu pinan iya nya. Apat nutup mata iya lalu besampi. “Oh Teddy. Minta ampun mih. Aku nadai pilih bukai.Nuan salah lalu nadai diampun. Aku nemu nya enda patut,” ku telai ati Apat. Apat nyabak tuai. Ba teluk lubuk ati iya bisi kekebul lalu bisi nelai pending iya jaku Teddy. “Kati ku enggau dih, amat jaku orang lebuh manis abis rampang dibuai” ku isik nya seruran didinga Apat. Bebarapa bulan lalu berapa taun udah bekau penusah tu nyadi Apat seruran diregau runding sinu nya. Nya alai lebuh orang besebutka penyakit rabies ke balat berampit diatu, ati Apat muat kesal. Pengingat iya ke Atun ke diketup Teddy lalu pemati Teddy baka nya seruran dalam kenang iya sepemanjai umur lalu ngasuh ati iya balat runtuh sereta kusang belama. Oleh JANTAN UMBAT 
See author's posts
